钦定古今图书集成/明伦汇编/官常典/第467卷 > 周盘龙
## 钦定古今图书集成/明伦汇编/官常典/第467卷 > 周盘龙

按《南齐书》本传，“盘龙，北兰陵兰陵人也。宋世土断，属
东平郡。盘龙胆气过人，尤便弓马。泰始初，随军讨赭
圻贼，躬自斗战，陷阵先登，累至龙骧将军，积射将军，
封晋安县子，邑四百户。元徽二年，桂阳贼起，盘龙时
为穴，从仆射骑官主领马军主。随太祖顿新亭，与屯
骑校尉黄回出城南，与贼对阵。寻引还城中，合力拒
战。事宁，除南东莞太守，加前军将军，稍至骁骑将军。”
昇明元年，出为假节、督交广二州军事、征卤将军、平
越中郎将、广州刺史。未之官，预平石头。二年，沈攸之
平，司州刺史姚道和怀贰被征，以盘龙督司州军事、
司州刺史、假节、将军如故，改封沌阳县。太祖即位，进
号右将军。建元二年，魏寇寿春，以盘龙为军主、假节，
助豫州刺史垣崇祖决水漂渍，盘龙率辅国将军张
倪马步军于西泽中奋击，杀伤数万人，获牛马辎重。
上闻之，喜，诏曰：“拓跋送死，敢寇寿春。崇祖、盘龙正勤
义勇，乘机电奋，水陆斩击，填川蔽野，师不淹晨，西蕃
克定。斯实将率用命之功，文武争伐之力。凡厥勋勤，
宜时铨序，可符列上。”盘龙爱妾杜氏。上送金钗镊二
十枚，手敕曰：“饷周公阿杜。”转太子左率，改授持节，军主如故。明年，魏寇淮阳，围南城。先是，上遣军主成买
戍甬城，谓人曰：“我今作甬城戍，我儿当得一子。”或问
其故，买曰：“甬城与魏同岸，危险具多，我岂能使魏不
敢南向？我若不没魏，则应破魏。儿不作孝子，便当作
世子也。”至魏，围买数重，上遣领军将军李安民为都
督救之，敕盘龙曰：“甬城、涟口，贼始复进西道，便是无
贼，卿可率马步下淮阴，就安民军。锺离船少，政可致
衣仗数日粮，军人扶淮步下也。”买与魏拒战，手所伤
杀无数，晨朝早起，手中忽见有数升血，其日遂战死。
盘龙子奉叔单马率二百馀人陷阵，魏万馀骑张左
右翼围绕之，一骑走还，报“奉叔已没。”盘龙方食，弃著
驰马，奋槊直奔。魏素畏盘龙骁名，即时披靡。时奉叔
已大杀掳，得出在外，盘龙不知，乃冲东击西，奔南突
北，贼众莫敢当。奉叔见其父久不出，复跃马入阵，父
子两匹骑萦搅数万人，魏众大败。盘龙父子由是名
播北国。形甚羸讷，而临军勇果，诸将莫逮。永明元年，
迁征卤将军、南琅邪太守。三年，迁右卫将军，加给事
中。五年，转大司马，加征卤将军、济阳太守。世祖数讲
武，常令盘龙领马军，校骑骋槊。后以疾为光禄大夫。
寻出为持节、都督兖州缘淮诸军事、平北将军、兖州
刺史，进爵侯。甬城戍将张蒲与魏潜相构结，因大雾
乘船入清中采樵，载魏二十馀人藏伏。下，直向城
东门，防门不禁，仍登岸拔《白争》门。戍主皇甫仲贤率
军主孟灵宝等三十馀人于门拒战，斩三人，贼众被
创赴水，而魏军马步至城外已三千馀人，阻堑不得
进。淮阴军主王僧虔等领五百人赴救，魏众乃退。坐
为有司所奏，诏白衣领职。八座寻奏复位，加领东平
太守。盘龙表“年老才弱，不可镇边”，求解职，见许。还为
散骑常侍、光禄大夫。世祖戏之曰：“卿著貂蝉，何如兜
鍪？”盘龙曰：“此貂蝉从兜鍪中出耳。”十一年，病卒，年七
十九。赠安北将军、兖州刺史。